b"\n_START_ARTICLE_\nCao Zhi\n_START_PARAGRAPH_\nCao Zhi (forenklet kinesisk: \xe6\x9b\xb9\xe6\xa4\x8d, tradisjonell kinesisk: \xe6\x9b\xb9\xe6\xa4\x8d, pinyin: C\xc3\xa1o Zh\xc3\xad, Wade-Giles: Ts'ao Chih, f\xc3\xb8dt 192 i Han Juan - n\xc3\xa5 Juancheng i Shandong, d\xc3\xb8d 27. desember 232 i Weichen - n\xc3\xa5 Huaiyang i Henan) var en kinesisk dikter som levde mor slutten av Handynastiet og i De tre rikers tid. Hans dikteriske stil ble s\xc3\xa6rlig h\xc3\xb8yt skattet i \xc3\xa5rhundrene som f\xc3\xb8lger, og har f\xc3\xa5tt betegnelsen Jian'an-stil._NEWLINE_B\xc3\xa5de han og storebroren Cao Pi var sterke kandidater til \xc3\xa5 overta makten etter faren. Det ble Cao Pi som til slutt overtok, i 220, og erkl\xc3\xa6rte seg som keiser av riket Wei. Cao Zhi ble holdt utenfor maktens korridorer, og hengav seg da fullt ut til diktningen.\n_START_SECTION_\nLiv og virke\n_START_PARAGRAPH_\nCao Zhi var tredje s\xc3\xb8nn av krigsherren Cao Cao og hans annenhustru, Fru Bian. I f\xc3\xb8lge Sanguozhi (Kr\xc3\xb8niken om De tre riker), var Cao Zhi i stand til \xc3\xa5 resitere Shijing, Analektene og mer enn ti tusen vers diktning innen han fylte tyve \xc3\xa5r. Hans litter\xc3\xa6re talent gjorde ham til Cao Caos favoritts\xc3\xb8nn i ung alder. _NEWLINE_Men Cao Zhi var ogs\xc3\xa5 i overkant selvbevisst og hadde lite selvdisiplin. Han var ogs\xc3\xa5 en drukkenbolt. Samtidig var hans storebror Cao Pi en mer beregnende skikkelse som visste \xc3\xa5 fremvise de rette f\xc3\xb8lelser til rette tider. Cao Pi n\xc3\xb8t ogs\xc3\xa5 et meget tettere forhold til Cao Caos tjeneskap og assistenter, og de talte vel om ham. I 217 utpekte Cao Cao s\xc3\xa5 Cao Pi til sin fremtidige etterf\xc3\xb8lger. _NEWLINE_Dette forverret Cao Zhis allerede eksentriske oppf\xc3\xb8rsel. \xc3\xa9n gang red han med sin hestevogn langs den veibanen som var reservert for herskeren alene, og inn gjennom palassets hovedport. Dette forarget faren s\xc3\xa5 sterkt at han lot vognf\xc3\xb8reren henrette._NEWLINE_Etter \xc3\xa5 ha upekt sin etterf\xc3\xb8lger tok Cao Cao skritt for \xc3\xa5 svekke andre kandidater. Han gjorde dette ved \xc3\xa5 henrette Yang Xiu, en av Cao Zhis viktigste r\xc3\xa5dgivere. Dette satte en st\xc3\xb8kk i Cao Zhi, men uten f\xc3\xa5 ham til \xc3\xa5 legge om sin v\xc3\xa6rem\xc3\xa5te. Tvert i mot sank han enda dypere ned i alkoholen. I 219 ble Cao Cao nev\xc3\xb8 og ledende general Cao Ren beleiret i et fort i Fancheng (\xe6\xa8\x8a\xe5\x9f\x8e; n\xc3\xa6r distriktet Fanchang i Hubei) av Guan Yu. Cao Cao satte Cao Zhi til \xc3\xa5 anf\xc3\xb8re en unnsettelsesstyrke, i det h\xc3\xa5p at oppdraget ville inngi ham mer ansvarsf\xc3\xb8lelse. Men Cao Zhi var s\xc3\xa5 full at han ikke var i stand til \xc3\xa5 komme seg til \xc3\xa5 gang \xc3\xa5 motta sine ordre. Da gav Cao Cao opp \xc3\xa5 f\xc3\xa5 skikk p\xc3\xa5 s\xc3\xb8nnen._NEWLINE_Noen m\xc3\xa5neder etter d\xc3\xb8de Cao Cao. Blent det f\xc3\xb8rste som Cao Pi fjorde, var \xc3\xa5 fjerne Ding Yi (\xe4\xb8\x81\xe5\x84\x80) og Ding Yi (\xe4\xb8\x81\xe5\xbb\x99), to av Cao Zhis st\xc3\xb8ttespillere. Han sendte ogs\xc3\xa5 bort Cao Zhi, likesom de \xc3\xb8vrige br\xc3\xb8drene fra hovedstaden til et landegods, og forb\xc3\xb8d dem \xc3\xa5 ta del i sentrale politiske saker._NEWLINE_Cao Zhis utsikter forbedret seg ikke etter at Cao Pi d\xc3\xb8de i 226. Han skrev til den andre Wei-keiser, Cao Rui, flere ganger, og bad om en stilling der han kunne f\xc3\xa5 brukt sine talenter. I 232 bad han om et privat m\xc3\xb8te med Cao Rui for \xc3\xa5 dr\xc3\xb8fte politikk. Men antagelig betraktet Cao Rui ham som en vedvarende rival til tronen, og avslo \xc3\xa5 gi ham noen stillingstilbud. Dette gjorde Cao Zhi dv\xc3\xb8rt deprimert, og han d\xc3\xb8de kort tid etter, og etterlot seg instruksjoner om en enkel begravelse.\n_START_SECTION_\nDiktning\n_START_PARAGRAPH_\nCao Zhi mislyktes i politikken, men han ble hyllet som dikter, likesom sin far Cao Cao, hans storebror Cao Pi og endel andre. Deres diktning er hovedstammen i den stil som skulle bli kalt Jian'an-diktningen (\xe5\xbb\xba\xe5\xae\x89\xe9\xa2\xa8\xe9\xaa\xa8)."